SL Uradni list Evropske unije C 180/5

Končno poročilo pooblaščenca za zaslišanje v zadevi 59120 – Color Line

2012/C 180/05

To končno poročilo pooblaščenca za zaslišanje v zadevi 59120 – Color Line – je predloženo na podlagi člena 15 Odločbe Nadzornega organa Efte št. 177/02/COL o mandatu pooblaščenca za zaslišanje v nekaterih postopkih o konkurenci.

Postopek in osnutek sklepa sta podlaga za naslednje ugotovitve.

1. Ozadje postopka

Podjetje Kystlink AS je 20. decembra 2005 pri norveškem organu, pristojnem za konkurenco, vložilo pritožbo glede pristaniškega sporazuma med podjetjem Color Line AS in občinama Strömstad in Sandefjord. Nacionalni organ, pristojen za konkurenco, je 14. decembra 2005 o zadevi obvestil Nadzorni organ Efte (v nadaljnjem besedilu: Nadzorni organ), ki je v skladu s pravili iz obvestila o sodelovanju v okviru mreže organov Efte prevzel zadevo (1).

V prostorih podjetij Color Line AS (v nadaljnjem besedilu: Color Line), Color Group ASA in O.N. Sunde AS so bili med 4. in 6. aprilom 2006 opravljeni inšpekcijski pregledi.

2. Pisni postopek

2.1 Obvestilo o nasprotovanju

Nadzorni organ je obvestilo o nasprotovanju sprejel 16. decembra 2009. To je bilo sestavljeno v angleščini, vendar je bila v skladu z zahtevo podjetja Color Line z dne 17. decembra 2009 pripravljena norveška jezikovna različica in vročena navedenemu podjetju 5. februarja 2010.

Podjetje Color Line je odgovor na obvestilo o nasprotovanju poslalo 12. aprila 2010 v norveščini.

2.2 Tretje osebe

Za uradno vključitev v postopek kot zainteresirane tretje osebe sta zaprosili dve podjetji. Pooblaščenec za zaslišanje je dovolil vključitev v postopek podjetju Fjord Line 9. februarja 2010 in podjetju Fosen 18. maja 2010. Tretji osebi sta prejeli nezaupno različico obvestila o nasprotovanju in odgovor podjetja Color Line na navedeno obvestilo. Obe sta predložili pisne pripombe. Vendar je le podjetje Bastø Fosen zaprosilo za udeležbo na zaslišanju.

2.3 Vpogled v spis

Podjetju Color Line je bil 11. januarja 2010 omogočen vpogled v del spisa Nadzornega organa, ki ne vsebuje zaupnih podatkov. Po razrešitvi preostalih vprašanj glede zaupnosti podatkov je Direktorat za konkurenco in državno pomoč Nadzornega organa (v nadaljnjem besedilu: Oddelek KDP) dovolil vpogled v preostale dokumente 29. januarja 2010. Podjetje Color Line je 11. marca 2010 pooblaščencema za zaslišanje poslalo utemeljeno zahtevo za vpogled v dodatne dokumente v spisu.

Ti so odgovorili 26. marca 2010 in dovolili popoln ali delni vpogled v večino zahtevanih dokumentov.

Podjetje Color Line je 21. maja 2010 predložilo dodatno utemeljeno zahtevo za vpogled v dokumente. Navedeno podjetje je zahtevalo vpogled v vse dokumente, ki so jih predložile tretje osebe, ter sklep pooblaščencev (za zaslišanje) o dodelitvi statusa tretje osebe podjetju Fjord Line. Pooblaščenca za zaslišanje sta v dopisu z dne 26. maja 2010 navedla, da je podjetje Color Line že prejelo pripombe podjetja Fjord Line glede obvestila o nasprotovanju in odgovor nanj, in sicer 25. maja 2010. Pooblaščenca za zaslišanje sta poleg tega obvestila podjetje Color Line, da preostala korespondenca med podjetjem Fjord Line in Nadzornim organom, kot tudi sklep pooblaščencev za zaslišanje, ni vsebovala novih dokazov v tej zadevi. Zato podjetje Color Line ni imelo pravice do vpogleda v te dokumente. Oddelek KDP je podjetju Color Line 4. junija 2010 poslalo pripombe podjetja Bastø Fosen k obvestilu o nasprotovanju in odgovor na navedeno obvestilo, ker bi ti dokumenti lahko vsebovali nove dokaze v zadevi.

3. Ustni postopek

Ustno zaslišanje je potekalo 14. junija 2010. Na zaslišanju so bili prisotni: pooblaščenca za zaslišanje, zastopniki podjetja Color Line, Oddelka KDP, Oddelka za pravne in upravne zadeve Nadzornega organa in odgovorni član kolegija, ter predstavniki Komisije, norveških in francoskih organov, pristojnih za konkurenco, ter tretje osebe (podjetje Bastø Fosen).

Oddelek KDP je pojasnil svoja stališča o zadevi, kot je bilo navedeno v obvestilu o nasprotovanju. Svoja stališča je v kratkem ustnem prispevku predstavilo tudi podjetje Bastø Fosen. Preostali čas za govor je bil prepuščen podjetju Color Line, predstavnik katerega je govoril v norveščini s prevodom v angleščino.

Nekateri deli predstavitev so bili zaprti za tretjo osebo, zlasti del predstavitve industrijskega modela podjetja Color Line, prestavitev potrošniške raziskave ter predstavitev ekonomske analize in dejavnikov uspeha za potencialne konkurente.

Posnetki zaslišanj so bili podjetju Color Line na njegovo zahtevo predloženi 4. maja 2011.

4. Postopek po zaslišanju

Druga pooblaščenka za zaslišanje v tej zadevi, Ida Hauger, je Nadzorni organ zapustila julija 2010.

Podjetje Color Line je z dopisom z dne 12. januarja 2011 zahtevalo sestanek o trenutnem stanju.

Sestanek je bil organiziran v prostorih Nadzornega organa 15. februarja 2011.

Podjetje Color Line je z elektronskim dopisom z dne 6. maja 2011 Nadzornemu organu poslalo dokument o stališču, v katerem je opredelilo svojs stališča o pravnih vprašanjih, ki jih je Nadzorni organ predstavil na sestanek o trenutnem stanju. Podjetje Color Line je svoj dokument in stališča o zadevi predstavilo na sestanku 11. maja 2011 v prostorih Nadzornega organa.

5. Osnutek sklepa

Obseg kršitev, ugotovljenih v osnutku sklepa, ki je bil predložen Svetovalnemu odboru, je manjši kot v obvestilu o nasprotovanju. Poleg tega je trajanje kršitev krajše in osnutek sklepa naslovljen na dve podjetji, medtem ko je obvestilo o nasprotovanju imelo štiri naslovnike.

V obvestilu o nasprotovanju je bila predhodna ugotovitev Nadzornega organa, da je bil cilj in učinek pristaniškega sporazuma, sklenjenega z občinama Strömstad in Sandefjord, preprečevanje, omejevanje ali izkrivljanje konkurence v nasprotju s členom 53(1) Sporazuma EGP, in ta sporazum ni izpolnjeval pogojev iz člena 53(3) Sporazuma EGP. Nadzorni organ je tudi sprejel predhodno mnenje, da je podjetje Color Line zlorabilo prevladujoči položaj na upoštevnem trgu. Nadzorni organ je menil, da so se te kršitve začele 1. januarja 1994 in da so v času preiskave še trajale. Obvestilo o nasprotovanju je bilo naslovljeno na podjetja Color Line AS, Color line transport AS, Color Group ASA in O.N. Sunde AS.

Nadzorni organ v osnutku sklepa, ki je sedaj naslovljen na podjetji Color Line AS in Color Group AS, ugotavlja, da je podjetje Color Line kršilo člena 53 in 54 Sporazuma EGP zaradi izključnih pravic, ki jih je uživalo v skladu s pristaniškim sporazumom, sklenjenim z občino Strömstad, od 1. januarja 1994 do 20. decembra 2005. Glede na člen 53 v osnutku sklepa ni več ugotovitve, da je bil cilj omejevanje konkurence. Osnutek sklepa je poleg tega naslovljen na podjetje Color Group AS zaradi njegovega odločilnega vpliva na hčerinsko podjetje Color Line AS, ki je v njegovi stoodstotni lasti, od 1. oktobra 1998 do 20. decembra 2005.

Menim, da se osnutek sklepa nanaša le na ugovore, o katerih je imelo podjetje Color Line možnost izraziti svoje mnenje.

Ugotavljam, da je bila pravica podjetja Color Line do zaslišanja v obravnavanem primeru spoštovana.

6. Sklepna ugotovitev

Menim, da so bile pravice naslovnikov do zaslišanja spoštovane.

Florence SIMONETTI Pooblaščenka za zaslišanje

(1) Obvestilo o sodelovanju v okviru mreže organov Efte, pristojnih za konkurenco, UL C 227, 21.9.2006, str. 10 in Dopolnilo EGP k UL 47, 21.9.2006, str. 1.